b'\n_START_ARTICLE_\nUrinveisinfeksjon\n_START_PARAGRAPH_\nUrinveisinfeksjon (UVI) er en samlebetegnelse p\xc3\xa5 infeksjoner i urinveiene og er den nest mest vanlige infeksjonssykdommen etter luftveisinfeksjoner.\n_START_SECTION_\nHva er urinveisinfeksjon\n_START_PARAGRAPH_\nI alderen opp til 50 \xc3\xa5r er det i st\xc3\xb8rst grad kvinner som rammes av denne lidelsen, og de utgj\xc3\xb8r ca. 80\xc2\xa0% av tilfellene. Den viktigste \xc3\xa5rsaken til dette er at urinr\xc3\xb8ret hos kvinner er betydelig kortere enn hos menn, og at urinr\xc3\xb8ret munner ut like ved skjeden og i n\xc3\xa6rheten av endetarms\xc3\xa5pningen. Tarmbakterier kan dermed lettere komme inn til bl\xc3\xa6ren via urinr\xc3\xb8ret. Ofte er det tarmbakterien E. Coli som er skyld i infeksjonen. Urinveisinfeksjoner behandles med ulike typer antibiotika, s\xc3\xa5fremt de gir symptomer. Noen pasienter, blant annet de som av ulike \xc3\xa5rsaker driver med selvkateterisering, skal kun behandles med antibiotika dersom de har symptomer p\xc3\xa5 urinveisinfeksjon._NEWLINE_Alle tilstander som medf\xc3\xb8rer ufullstendig t\xc3\xb8mming av urinbl\xc3\xa6ra vil \xc3\xb8ke risikoen for urinveisinfeksjon. Dette har en enkel forklaring. Dersom all urinen regelmessig t\xc3\xb8mmes helt vil nesten alle bakterier som befinner seg i urinen f\xc3\xb8lge med ut. Dersom t\xc3\xb8mmingen er ufullstendig vil bakteriene mye lettere kunne bli liggende igjen sammen med urinresten. Tilstander som gir d\xc3\xa5rlig t\xc3\xb8mming omfatter blant annet forst\xc3\xb8rret prostata (og prostatakreft), og kreft i urinbl\xc3\xa6ra. Under graviditeten blir det ogs\xc3\xa5 lettere urinrester i bl\xc3\xa6ra og nyrebekkenet p\xc3\xa5 grunn av mekanisk press fra livmoren._NEWLINE_Gjentatte urinveisinfeksjoner hos seksuelt aktive kvinner skyldes likevel oftest forhold omkring samleiet eller andre seksuelle aktiviteter. Rytmisk mekanisk press mot urinr\xc3\xb8rs\xc3\xa5pningen vil kunne presse v\xc3\xa6ske med bakterier opp gjennom urinr\xc3\xb8ret. Det er derfor det anbefales \xc3\xa5 late vannet etter slike aktiviteter. Bakteriene vil da vanligvis bli skylt ut igjen._NEWLINE_Tilstanden er sv\xc3\xa6rt vanlig og utgj\xc3\xb8r omtrent 3,5\xc2\xa0% av alle henvendelsene i allmennpraksis. I aldersgruppen 26-30 \xc3\xa5r er det 100 ganger s\xc3\xa5 mange kvinner som menn som har urinveisinfeksjon.Alle deler av urinveiene kan i utgangspunktet bli infisert. De ulike urinveisinfeksjonene deles inn etter hvilken del av urinveiene som er affisert. Oftest affiserer infeksjonen urinr\xc3\xb8ret (uretritt) eller bl\xc3\xa6ren (cystitt). Det kan ofte forekomme smerter i underlivet til kvinner i forbindelse med urinveisinfeksjon, da er turg\xc3\xa5ing et bra alternativ for \xc3\xa5 g\xc3\xa5 oml\xc3\xb8pet igang.\n_START_SECTION_\nGravide og UVI\n_START_PARAGRAPH_\nForekomsten er h\xc3\xb8yere blant gravide enn hos kvinner ellers. Hos gravide skjer det ogs\xc3\xa5 mye oftere spredning fra bl\xc3\xa6rekatarr til nyrebekkenbetennelse. For gravide gis det ofte nitrofurantoin (Furadantin) som har v\xc3\xa6rt brukt p\xc3\xa5 et stort antall gravide i mange \xc3\xa5r. Behandlingen er som regel effektiv, og plagene lindres raskt. Ubehandlet kan urinveisinfeksjon hos gravide f\xc3\xb8re til for tidlig f\xc3\xb8dsel og fosterskader.\n_START_SECTION_\nUVI hos menn\n_START_PARAGRAPH_\nTilstanden kan skyldes at bakterier fra pasientens egen tarm samler seg rundt urinr\xc3\xb8rs\xc3\xa5pningen og sprer seg gjennom urinr\xc3\xb8ret til bl\xc3\xa6ren. Urinr\xc3\xb8ret hos menn er imidlertid langt, og denne smittem\xc3\xa5ten er derfor mer vanlig blant kvinner._NEWLINE_Videre kan ogs\xc3\xa5 prostata infiseres hos menn (akutt prostatitt), noe som blant annet gir frostanfall, feber og smerter i skrittet. Kronisk prostatitt har et annet symptombilde enn den akutte varianten, men kan likevel kreve antibitoiktabehandling over lengre tid. Felles for disse tre er at hovedsymptomet er hyppig, sviende vannlatning (dysuri). Dersom menn opplever dette b\xc3\xb8r lege s\xc3\xb8kes for videre utredning, fordi symptomet ogs\xc3\xa5 er et tegn p\xc3\xa5 gonor\xc3\xa9, klamydia og andre seksuelt overf\xc3\xb8rbare sykdommer.\n_START_SECTION_\nKomplikasjoner\n_START_PARAGRAPH_\nGjentatte urinveisinfeksjoner hos kvinner p\xc3\xa5 samme m\xc3\xa5te som hos menn indiserer videre utredning hos lege, fordi det kan foreligge underliggende, alvorlige sykdomstilstander som \xc3\xa5rsak til disse infeksjonene._NEWLINE_Barn kan ogs\xc3\xa5 f\xc3\xa5 urinveisinfeksjon. Gjentatte infeksjoner er forbundet med risiko for nyreskade, og av den grunn utredes barn med gjentatte infeksjoner for \xc3\xa5 behandle eller forebygge nyreskade._NEWLINE_Dersom bakteriene f\xc3\xb8lger urinlederene videre fra bl\xc3\xa6ren kan nyrebekkenet og nyrene affiseres. Dette kalles nyrebekkenbetennelse eller pyelonefritt og en av de vanligste nyresykdommene. Ved pyelonefritt reduseres ofte allmenntilstanden betraktelig med h\xc3\xb8y feber, slapphet, frysninger, smerter over nyrelosjene og uvelf\xc3\xb8lelse, samt eventuelle brekninger og kvalme. Urinbl\xc3\xa6ren kan v\xc3\xa6re affisert samtidig og gi symptomer p\xc3\xa5 cystitt. Dersom tilstanden ikke behandles tilfredsstillende, kan sykdommen komme igjen og eventuelt g\xc3\xa5 over til kronisk pyelonefritt, som igjen kan g\xc3\xa5 over i kronisk nyresvikt (uremi). Dette er en alvorlig, men ikke helt uvanlig komplikasjon.'